Imtella' Novembru 2, 2021 - Aġġornata 2 Ta' Novembru, 2021 6:50pm Filmat: Darren Parnis Membri tal-Forzi Armati ta' Malta kienu impenjati f'operazzjoni ta' salvataġġ ta' 49 immigrant, fosthom erba' nisa u sitt itfal li nqabdu fuq il-blat taħt l-irdum ta' Għar Lapsi, f'post fejn ma setax jintlaħaq faċilment mill-art. Il-Pulizija qalet li kienet infurmata bil-każ għall-ħabta tas-1.30 ta' waranofsinhar, minn fejn skattat operazzjoni ta' salvataġġ min-naħa tal-Forzi Armati ta' Malta. L-immigranti ttellgħu fi gruppi żgħar fuq dinghy tal-Forzi Armati u wara għal fuq Patrol Boat, li ddaħħlithom l-art f'Boiler Wharf, fejn ingħataw f'idejn il-Pulizija tal-Immigrazzjoni għal aktar investigazzjonijiet. Mara tqila ttieħdet l-Isptar Mater Dei għall-osservazzjoni, iżda l-kumplament tal-persuni l-oħra, fosthom in-nisa u t-tfal, ma kellhomx bżonn assistenza medika.